ከበሽታው ያገገሙ ሰዎች ጥንቃቄ ማድረግ እንዳለባቸው ተጠቆመ
አዲስ አበባ፡- ከኮቪድ 19 ነፃ መሆናቸው ተረጋግጦ ያገገሙ ሰዎች በሽታው ዳግም አይዘኝም በሚል ከመዘናጋት ይልቅ ከፍተኛ ጥንቃቄ ማድረግ እደሚገባቸውቸው በጅማ ዩኒቨርሲቲ ህክምና ማዕከል የውስጥ ደዌ ሐኪም ዶክተር ኢሳያስ ከበደ አስታወቁ፡፡ 
ዶክተር ኢሳያስ ከበደ በተለይ ከአዲስ ዘመን ጋር በነበራቸው ቆይታ እንዳስታወቁት፤ ከበሽታው ነፃ መሆናቸው በላብራቶሪ የተረጋገጠና አገግመው ወደ ቤተሰባቸውና ህብረተሰቡ የሚቀላቀሉ ሰዎች ቁጥር እየጨመረ ነው። አነዚህ ከበሽው ነፃ የሆኑ ዜጎች በሽታው ዳግም ሊይዘኝ አይችልም በሚል መዘናጋት እንደሌለባቸው አስጠንቅቀዋል፡፡ 
ከበሽታው ያገገሙ ሰዎች በበሽታው በቀላሉ አይጠቁም ተብሎ ቢታሰብ እንኳን ወደሌላ ሰው የማስተላለፍ አቅም ሊኖራቸው ስለሚችል ጥንቃቂያቸው ሌላ ሰው ከሚያደርገው በላይ ሊሆን እንደሚገባም አሳስበዋል፡፡ 
አንድ ሰው ከበሽታው ማገገሙ የሚረጋገጠው በተለይ የበሽታው ዋነኛ ምልክት የሆነው ትኩሳት ያለምንም ማብረጃ መድሃኒቶች ለሦስት ተከታታይ ቀናት
 ሳይታይ ሲቀር፣ ሌሎች ተያያዥ የበሽታው ምልክቶች ሲጠፉና በሃያ አራት ሰዓታት ልዩነት በሚደረግ ሁለት የላብራቶሪ ምርመራ ቫይረሱ ከሰውነቱ ውስጥ አለመኖሩ ሲታወቅ መሆኑን ጠቁመዋል፡፡ 
ይሁን እንጂ የኮሮና ቫይረስ አዲስና በወረረሽኝ መልክ የተከሰተ በሽታ በመሆኑና የላብራቶሪ ምርመራዎችም መቶ በመቶ አስተማማኝ ባለመሆናቸው ከበሽታው አገግመው የወጡ ሰዎች ቀደም ሲል ሲያደርጓቸው የነበሩ ጥንቃቄዎችን ይበልጥ አጠናክረው መቀጠል እንደሚኖርባቸው አስገንዝበዋል፡፡ 
አፍና አንጫቸውን መሸፈን፣ አካላዊ ርቀታቸውን መጠበቅና በመንግሥትና በጤና ባለሞያዎች የሚሰጡ መመሪያዎችንም አክብሮ መፈፀም እንደሚጠበቅባቸው ገልፀዋል፡፡ 
አሁን ባለው የህክምና እውቀት አንድ ሰው ከኮሮና ቫይረስ ካገገመ በኋላ ዳግም በበሽታው የመያዝና ያለመያዝ እድሉ አስከምን ድረስ እንደሆነ በግልጽ የሚያሳይ ማረጋገጫ እንደሌለ ያመለከቱት ሐኪሙ፤ ከበሽታው ያገገሙ ሰዎች ለራሳቸውና ለሌላውም ሲሉ አስፈላጊውን ሁሉ ጥንቃቄ ማድረግ እንዳለባቸውም አሳስበዋል፡፡አዲስ ዘመን ግንቦት 4/2012 አስናቀ ፀጋዬ